10 Lefoko la Segerika le le ranotsweng e le ‘tshwara sentle’ totatota le kaya “go sega sengwe ka tlhamalalo” kana “go sega tsela e e tlhamaletseng.” Ke mo kgakololong eno fela e Paulo a neng a e neela Timotheo go dirisiwang lereo leno mo Dikwalong Tsa Bokeresete Tsa Segerika. Go ne go ka dirisiwa lone lereo leno go tlhalosa tiro ya go bula mosele o o tlhamaletseng go ralala tshimo. Ga go pelaelo gore mosele o o sokameng o ne o tla tlhabisa molemi yo o setswerere ditlhong. Ka mafoko a a reng “modiri yo o se nang sepe se se ka mo tlhabisang ditlhong,” Timotheo o ne a gakololwa gore o ne a sa tshwanela go fapoga mo dithutong tsa boammaaruri tsa Lefoko la Modimo. O ne a sa tshwanela go letla gore maikutlo a gagwe ka namana a tlhotlheletse se a se rutang. O ne a tshwanetse go dira gore tiro ya gagwe ya go rera le go ruta e ikaege fela ka Dikwalo. (2 Timotheo 4:2-4) Seno se ne se tla dira gore a thuse batho ba ba dipelo di ikanyegang gore ba lebe dilo go ya kafa Jehofa a di lebang ka teng, e seng go latela botlhajana jwa lefatshe. (Bakolosa 2:4, 8) Go ntse jalo le gompieno.